Sun City se gewilde ‘Valley of Waves’ nou weer oop vir besoekersDie gewilde Valley of Waves by die Sun City-oord is weer vir besoekers oopgestel. (Foto: Sun City) Nadat die afsonderingsregulasies wat weens die Covid-19-pandemie ingestel is verder verslap is, is die gewilde Valley of Waves by Sun City nou ook weer oopgestel vir besoekers. Dié fasiliteit word ingevolge regulasies oor sosiale afstandhandhawing teen 50% van sy gewone kapasiteit bedryf. Instandhoudingspanne het alle meganismes opgradeer om te verseker dit werk teen volle kapasiteit. Die swembad vir volwassenes bevat nagenoeg een miljoen liter water, terwyl die golfswembad sowat 10 miljoen liter water bevat en golwe skep wat groot genoeg is vir branderry. Die branders beweeg teen 35 km/h weg van die damwal en breek dan op die sanderige strand, 120 meter verder. Rofweg 10 ton sand word jaarliks benodig om die vallei in stand te hou en ŉ verdere 50 ton word benodig vir die uitgebreide strandgebied rondom die swembad. Die Valley of Waves is in hierdie stadium oop vir alle hotelgaste, inwoners van die Sun Vacation Club, Sun International se sogenaamde Most Valued Guests, asook gholfspelers. Dit is oop tussen 09:00 en 18:00. Die glybane, asook die 500 meter lange rivier waarop vakansiegangers lui kan dobber, is ook reeds oopgestel. Voor die pandemie het Valley of Waves jaarliks sowat een miljoen besoekers gelok, oftewel 10 000 per naweek. Dit het ŉ maksimum kapasiteit van 12 000 besoekers. Die nabygeleë arena is steeds gesluit. Die Sun City-oord het op 2 September weer sy deure vir besoekers geopen nadat dit altesaam 156 dae weens die afsonderingsregulasies gesluit was.